title: 2005/150/ES, Euratom: Rozhodnutie Rady z 18. januára 2005 o podmienkach a spôsoboch upravujúcich predkladanie a preskúmanie prihlášok na účely vymenovania sudcov Súdu pre verejnú službu Európskej únie

text:
               23.2.2005

               SK

               Úradný vestník Európskej únie

               L 50/7

      ROZHODNUTIE RADY

   z 18. januára 2005
   o podmienkach a spôsoboch upravujúcich predkladanie a preskúmanie prihlášok na účely vymenovania sudcov Súdu pre verejnú službu Európskej únie
   (2005/150/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na Zmluvu o založení Európskeho spoločenstva pre atómovú energiu,
   so zreteľom na Protokol o Štatúte Súdneho dvora zmenený a doplnený rozhodnutím Rady 2004/752/ES, Euratom z 2. novembra 2004, ktorým sa zriaďuje Súd pre verejnú službu Európskej únie (1), a najmä na jeho prílohu I, článok 3 ods. 2,
   so zreteľom na odporúčanie Súdneho dvora z 2. decembra 2004,
   keďže:

               (1)

               Rozhodnutím 2004/752/ES, Euratom bol zriadený Súd pre verejnú službu Európskej únie a zmenený a doplnený Protokol o Štatúte Súdneho dvora.

               (2)

               Príloha I Protokolu o Štatúte Súdneho dvora v článku 3 ods. 2 upravuje, že Rada stanovuje podmienky a spôsoby upravujúce predkladanie a preskúmanie prihlášok na účely vymenovania sudcov Súdu pre verejnú službu Európskej únie. Tieto ustanovenia by sa mali uplatňovať,

         ROZHODLA:
   Článok 1
   Podmienky a spôsoby upravujúce predkladanie a preskúmanie prihlášok na účely vymenovania sudcov Súdu pre verejnú službu Európskej únie sú stanovené v prílohe k tomuto rozhodnutiu.
   Článok 2
   Generálny tajomník Rady zodpovedá za uverejňovanie oznámení o voľných miestach členov Súdu pre verejnú službu Európskej únie a za ich primeranú distribúciu.
   Článok 3
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 18. januára 2005

            Za Radu

            predseda

         J.-C. JUNCKER

      (1)  Ú. v. EÚ L 333, 9.11.2004, s. 7.

      PRÍLOHA
      Verejné výberové konanie na vymenovanie sudcov Súdu pre verejnú službu Európskej únie

                  1.

                  Článok 225 a Zmluvy o ES a článok 140 B Zmluvy o Euratom dáva Rade možnosť zriadiť „osobitné súdy na rozhodovanie o určitých veciach v osobitných oblastiach v prvom stupni“.
                  V súlade s týmito ustanoveniami zmlúv, Rada svojím rozhodnutím 2004/752/ES, Euratom z 2. novembra 2004 (1) rozhodla o zriadení Súdu pre verejnú službu Európskej únie. Súd, ktorý je pripojený k Súdu prvého stupňa Európskych spoločenstiev a ktorý má v mieste jeho sídla aj svoje sídlo, má právomoc rozhodovať v prvom stupni o sporoch medzi Spoločenstvami a ich zamestnancami na základe článku 236 Zmluvy o ES a článku 152 Zmluvy o Euratom vrátane sporov medzi orgánom alebo agentúrou a jeho zamestnancami, ktorých prejednávanie patrí do právomoci Súdneho dvora.

                  2.

                  Súd pre verejnú službu Európskej únie sa skladá zo siedmich sudcov, z ktorých sa vyberá jeho predseda. Ich funkčné obdobie je šesť rokov s možnosťou opätovného vymenovania.
                  Sudcov vymenúva Rada, ktorá rozhoduje jednomyseľne po porade s výborom zloženým zo siedmich osobností vybraných spomedzi bývalých členov Súdneho dvora, Súdu prvého stupňa a právnikov, ktorí sú uznávanými odborníkmi v oblasti práva. Tento výbor sa vyjadruje k vhodnosti kandidátov na výkon funkcie sudcu Súdu pre verejnú službu. K tomuto stanovisku pripája výbor zoznam kandidátov, ktorí majú najvhodnejšie vysoko odborné skúsenosti. Zoznam obsahuje počet osôb, ktorý je rovný aspoň dvojnásobku počtu sudcovských miest.

                  3.

                  Štatút a všeobecné podmienky výkonu sudcovských funkcií sú upravené v článku 5 prílohy I Protokolu o Štatúte Súdneho dvora v znení rozhodnutia 2004/752/ES, Euratom. Ich odmeny, dôchodky a náhrady stanovuje nariadenie Rady (ES,Euratom) č. 202/2005 z 18. januára 2005, ktorým sa mení nariadenie Rady č. 422/67/EHS, č. 5/67/Euratom, ktorým sa určujú platové pomery predsedu a členov Komisie, predsedu, sudcov, generálnych advokátov a tajomníka Súdneho dvora, ako aj predsedu, členov a tajomníka Súdu prvého stupňa (2).

                  4.

                  Výberové konanie sa vyhlasuje na účely vymenovania siedmich sudcov.

                  5.

                  Z ustanovení článku 225 A Zmluvy o ES spolu s článkom 140 B Zmluvy o EURATOM, ako aj z článku 3 prílohy I Protokolu o Štatúte Súdneho dvora v znení rozhodnutia 2004/752/ES, Euratom, že kandidáti na funkciu sudcu musia spĺňať tieto podmienky:

                              —

                              poskytnúť dostatočnú záruku nezávislosti,

                              —

                              mať schopnosti vyžadované pre výkon sudcovskej funkcie,

                              —

                              byť občanmi Únie.

                        Kandidáti sú upozornení na skutočnosť, že okrem týchto minimálnych požiadaviek uvedený výbor bude brať do úvahy najmä schopnosť kandidátov pracovať v kolektíve, vo viacnárodnom a viacjazyčnom prostredí, a tiež charakter, dôležitosť a dĺžku odbornej praxe vhodnej pre výkon funkcie sudcu.

                  6.

                  Kandidáti k prihláške pripoja životopis a motivačný list, a tiež fotokópie dokumentov preukazujúcich nimi uvádzané skutočnosti.
                  Prihlášky je potrebné zaslať na túto adresu:

                              Generálny sekretariát Rady Európskej Únie

                                          —

                                          Výberové konanie na Súd pre verejnú službu

                        Prihlášky je nutné zaslať výlučne doporučenou listovou zásielkou najneskôr … (platí odtlačok poštovej pečiatky).

         (1)  Ú. v. EÚ L 333, 9.11.2004, s. 7.

         (2)  Ú. v. EÚ L 33, 5.2.2005, s. 1.


title: 2012/235/EÚ: Rozhodnutie Európskej centrálnej banky z  29. marca 2012 o zriadení Rady TARGET2-Securities, ktorým sa zrušuje rozhodnutie ECB/2009/6 (ECB/2012/6)

text:
               1.5.2012

               SK

               Úradný vestník Európskej únie

               L 117/13

         ROZHODNUTIE EURÓPSKEJ CENTRÁLNEJ BANKY
   z 29. marca 2012
   o zriadení Rady TARGET2-Securities, ktorým sa zrušuje rozhodnutie ECB/2009/6
   (ECB/2012/6)
   (2012/235/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho články 3.1, 12.1 a 12.3 a články 17, 18 a 22,
   so zreteľom na usmernenie ECB/2010/2 z 21. apríla 2010 o TARGET-2 Securities (1),
   so zreteľom na rozhodnutie ECB/2009/6 z 19. marca 2009 o zriadení Programovej rady TARGET2-Securities (TARGET2-Securities Programme Board) (2),
   keďže:

               (1)

               Rada guvernérov na svojom zasadnutí 6. júla 2006 rozhodla o tom, že v spolupráci s centrálnymi depozitármi cenných papierov a s ostatnými účastníkmi trhu preskúma možnosti vytvorenia novej služby Eurosystému pre vyrovnanie cenných papierov, ktorá by sa mala volať TARGET2-Securities (T2S). Ako súčasť svojich úloh podľa článkov 17, 18 a 22 Štatútu Európskeho systému centrálnych bánk a Európskej centrálnej banky (ďalej len „štatút ESCB“) Eurosystém zriadi T2S ako službu založenú na jednotnej platforme umožňujúcu základné a nestranné celoeurópske vyrovnanie hotovosti a cenných papierov bez ohľadu na hranice, ktorá bude ponúknutá centrálnym depozitárom cenných papierov, aby im umožnila poskytovanie harmonizovaných a komoditných štandardizovaných služieb spojených s vyrovnaním obchodov v peniazoch centrálnej banky formou dodania oproti platbe v jednotnom technickom systéme pre ich zákazníkov.

               (2)

               Rada guvernérov rozhodla 17. júla 2008 o spustení T2S a o poskytnutí prostriedkov potrebných na jeho dokončenie. Rada guvernérov na základe ponuky Deutsche Bundesbank, Banco de España, Banque de France a Banca d’Italia (ďalej len „4CB“) rozhodla, že T2S bude vytvorená a prevádzkovaná týmito národnými centrálnymi bankami.

               (3)

               Programová rada T2S bola zriadená ako operatívny riadiaci orgán s úlohou vypracovávať pre Radu guvernérov návrhy v kľúčových strategických otázkach, vykonávať úlohy čisto technickej povahy a zabezpečovať účinné a výkonné fungovanie T2S, pokiaľ ide o interné, ako aj externé zúčastnené strany.

               (4)

               V zmysle zásady decentralizácie ustanovenej v článku 12.1 štatútu ESCB v rozsahu, ktorý sa považuje za možný a primeraný, národné centrálne banky uskutočňujú operácie, ktoré sú súčasťou úloh Eurosystému. Centrálne banky Eurosystému preto poveria Radu T2S vykonávaním niektorých úloh tak, aby mohla operatívne vykonávať činnosť v plnom rozsahu a konať v mene celého Eurosystému.

               (5)

               V súlade s rámcom pre riadenie T2S nahradí Rada T2S Programovú radu T2S.

               (6)

               Rozhodnutie ECB/2009/6 by sa preto malo zrušiť,

         PRIJALA TOTO ROZHODNUTIE:
   Článok 1
   Vymedzenie pojmov
   Pojmy použité v tomto rozhodnutí majú rovnaký význam ako v usmernení ECB/2010/2 a v rámcovej dohode o T2S, ktorú Rada guvernérov schválila 17. novembra 2011.
   Článok 2
   Rada T2S
   1.   Zriaďuje sa Rada T2S ako operatívny riadiaci orgán v rámci Eurosystému, ktorá pre Radu guvernérov vypracováva návrhy týkajúce sa kľúčových strategických otázok a vykonáva úlohy, ktoré jej zadáva Rada guvernérov.
   2.   Mandát Rady T2S vrátane jej cieľov, zodpovednosti, úloh, zloženia, pracovných postupov a rozpočtu je ustanovený v prílohe I k tomuto rozhodnutiu.
   3.   Rokovací poriadok Rady T2S je ustanovený v prílohe II k tomuto rozhodnutiu.
   4.   Kódex správania sa členov Rady T2S je ustanovený v prílohe III k tomuto rozhodnutiu.
   5.   Postupy a požiadavky výberu, menovania a nahradzovania členov Rady T2S nepochádzajúcich z centrálnych bánk sú ustanovené v prílohe IV k tomuto rozhodnutiu.
   6.   Rada T2S začne pracovať v júli 2012.
   Článok 3
   Zrušovacie ustanovenie
   Rozhodnutie ECB/2009/6 sa zrušuje.
   Článok 4
   Prechodné ustanovenia
   Členovia Programovej rady T2S vykonávajú svoje povinnosti a úlohy až do vymenovania všetkých členov Rady T2S s hlasovacím právom.
   Článok 5
   Záverečné ustanovenie
   Toto rozhodnutie nadobúda účinnosť 29. marca 2012.

      Vo Frankfurte nad Mohanom 29. marca 2012

            Prezident ECB

         Mario DRAGHI

      (1)  Ú. v. EÚ L 118, 12.5.2010, s. 65.

      (2)  Ú. v. EÚ L 102, 22.4.2009, s. 12.

      PRÍLOHA I

         RADA T2S

         MANDÁT

      ÚVOD
      V súlade so Zmluvou o fungovaní Európskej únie a Štatútom Európskeho systému centrálnych bánk a Európskej centrálnej banky ponúkne Eurosystém služby T2S centrálnym depozitárom cenných papierov v Európe. Konečným cieľom T2S je umožniť zjednotenie postupov po uzatvorení obchodov ponúknutím základného a nestranného celoeurópskeho vyrovnania hotovosti a cenných papierov v peniazoch centrálnej banky bez ohľadu na hranice tak, aby mohli centrálni depozitári cenných papierov poskytovať svojim zákazníkom harmonizované a štandardizované služby spojené s vyrovnaním v jednotnom technickom systéme s cezhraničnými možnosťami.
      POVINNOSTI RADY T2S
      Bez toho, aby boli dotknuté najvyššie rozhodovacie právomoci Rady guvernérov Európskej centrálnej banky (ECB), Rada guvernérov zverila Rade T2S výkon jasne vymedzených úloh týkajúcich sa programu T2S a poskytovania služieb T2S. V prípade, že sa v súvislosti s T2S objavia nové otázky, Rada guvernérov môže zveriť Rade T2S ďalšie jasne vymedzené úlohy, ktoré inak patria do pôsobnosti Rady guvernérov. Vzhľadom na najvyššiu právomoc Rady guvernérov vo veciach T2S môže Rada guvernérov vykonávať akékoľvek úlohy zverené Rade T2S a ňou vykonávané. Rada T2S sa zakladá aj na protokole T2S, ktorý podpísali centrálne banky Eurosystému.
      Rada T2S koná v medziach právneho rámca T2S (najmä rámcových dohôd, dohôd o účasti iných mien, dohody medzi druhou a treťou úrovňou riadenia, ktorá bola prijatá 20. apríla 2011, a usmernenia ECB/2010/2).
      Rada T2S zabezpečuje plnenie programu T2S:

                  a)

                  v súlade s očakávaniami trhu ako sú uvedené v požiadavkách užívateľov;

                  b)

                  v rámci finančného režimu T2S;

                  c)

                  v rámci obdobia stanoveného Radou guvernérov.

            Rada T2S má prebrať povinnosti a úlohy Programovej rady T2S od júla 2012. Tento mandát platí do konca obdobia prechodu na T2S, po ktorom bude prehodnotený.
      Po implementácii programu T2S zabezpečuje Rada T2S hladké fungovanie systému T2S v súlade s príslušnou technickou a právnou dokumentáciou. Tiež umožňuje priebežné prispôsobovanie služieb T2S budúcim potrebám trhu.
      ÚLOHY
      Rada guvernérov zverila Rade T2S nasledujúce úlohy:

                  1.

                  Vypracovanie návrhov, o ktorých rozhoduje Rada guvernérov, a ktoré sa týkajú:

                              a)

                              celkovej stratégie T2S;

                              b)

                              riadenia T2S;

                              c)

                              financií T2S vrátane:

                                          i)

                                          hlavných znakov finančného režimu T2S (najmä rozpočtu, čiastky, príslušného obdobia, financovania);

                                          ii)

                                          pravidelnej analýzy finančných rizík, ktorým je vystavený Eurosystém;

                                          iii)

                                          pravidiel správy pre účet projektu T2S vedený v účtovníctve ECB a spravovaný Radou T2S v mene Eurosystému;

                                          iv)

                                          metodiky nákladov T2S;

                                          v)

                                          cenovej politiky T2S;

                              d)

                              celkového programovaného plánu T2S;

                              e)

                              schvaľovania a uprednostňovania žiadostí o zmenu požiadaviek užívateľov;

                              f)

                              všetkých zmlúv, ktoré má Eurosystém uzavrieť s externými zúčastnenými stranami;

                              g)

                              rámca pre riadenie rizík v T2S;

                              h)

                              dohôd o úrovni služieb uzavretých s centrálnymi depozitármi cenných papierov, národnými centrálnymi bankami a 4CB;

                              i)

                              stratégií testovania a prechodu na T2S;

                              j)

                              stratégie služieb pripojenia;

                              k)

                              stratégie krízového riadenia;

                              l)

                              opisu služby T2S;

                              m)

                              zodpovednosti a ostatných nárokov;

                              n)

                              dodržiavania kritérií pre prístup zo strany centrálnych depozitárov cenných papierov.

                  2.

                  Riadenie/organizácia T2S a vzťahy so 4CB
                  Rada T2S:

                              a)

                              celkovo riadi program T2S a služby T2S;

                              b)

                              na základe celkového programového plánu T2S riadi podrobný plán schválený Radou guvernérov;

                              c)

                              dojednáva zmeny a doplnenia dohody medzi druhou a treťou úrovňou riadenia a predkladá ich Rade guvernérov na schválenie;

                              d)

                              udržiava pravidelné kontakty so 4CB v záujme získať všetky informácie potrebné na výkon jej úloh v súlade s dohodou medzi druhou a treťou úrovňou riadenia;

                              e)

                              rokuje o dodávkach 4CB (napr. o všeobecných funkčných špecifikáciách, podrobných funkčných špecifikáciách pre užívateľov a užívateľských príručkách) a schvaľuje ich v súlade s vopred dohodnutými normami kvality a zaisťuje ich súlad s požiadavkami užívateľov;

                              f)

                              schvaľuje návrhy od 4CB, najmä o stratégii v oblasti IT, poskytovaní siete a plánovaní kapacity v úzkej súvislosti s T2S;

                              g)

                              koordinuje riadny proces riadenia zmeny v súvislosti so súborom dokumentov T2S vymedzujúcim rozsah pôsobnosti T2S a uprednostňovanie povolených zmien týkajúcich sa nových verzií T2S;

                              h)

                              stanovuje postupy testovania pre overovacie testy v rámci Eurosystému a koordinuje testy, ktoré zahŕňajú viacerý typy zúčastnených strán;

                              i)

                              ustanovuje jednotku zodpovednú za užívateľské testovanie v súlade s plánmi užívateľského testovania obsiahnutými v rámcovej dohode a dohode o účasti inej meny;

                              j)

                              implementuje rámec riadenia rizík v T2S v rámci parametrov stanovených Radou guvernérov;

                              k)

                              implementuje stratégiu prechodu na T2S v rámci parametrov stanovených Radou guvernérov;

                              l)

                              implementuje prevádzkový rámec T2S vrátane stratégie riadenia T2S počas mimoriadnych udalostí a krízového riadenia v rámci parametrov stanovených Radou guvernérov;

                              m)

                              zabezpečuje riadne fungovanie a kvalitu služieb T2S;

                              n)

                              zabezpečuje súlad služieb T2S s regulačnými požiadavkami a požiadavkami dohľadu.

                  3.

                  Vzťahy k externým zúčastneným osobám
                  Rada T2S:

                              a)

                              zabezpečuje, aby služby T2S uspokojovali potreby trhu;

                              b)

                              spolupracuje s centrálnym depozitármi cenných papierov a centrálnymi bankami, aby umožnila ich prechod na T2S;

                              c)

                              dojednáva, spoločne s centrálnymi bankami Eurosystému, všetky zmeny a doplnenia rámcovej dohody a dohody o účasti mien s centrálnymi depozitármi cenných papierov a centrálnymi bankami mimo eurozóny, ktoré ich podpísali;

                              d)

                              koordinuje svoju činnosť s ostatnými štruktúrami riadenia T2S, najmä s riadiacou skupinou centrálnych depozitárov cenných papierov, riadiacou skupinou mien iných ako euro a s poradnou skupinou T2S;

                              e)

                              spolupracuje s poskytovateľmi služieb pripojenia;

                              f)

                              po konzultácii s riadiacou skupinou centrálnych depozitárov cenných papierov a s riadiacou skupinou mien iných ako euro vymenúva vedúcich technických skupín a prijíma správy od technických skupín;

                              g)

                              v prípade sporov so zúčastnenými centrálnymi depozitármi cenných papierov a centrálnymi bankami súvisiacich s T2S vedie diskusie, koordinuje a snaží sa nájsť možné riešenie na urovnanie týchto sporov v rámci postupu na riešenie a eskaláciu sporov ustanoveného v rámcovej dohode a dohode o účasti iných mien a v rámci svojho mandátu;

                              h)

                              poskytuje relevantné informácie príslušným regulačným orgánom a orgánom dohľadu;

                              i)

                              s pomocou programového úradu T2S ECB a siete odborníkov centrálnych bánk plní centrálnu úlohu pri komunikácii ohľadom T2S s účastníkmi trhu a s verejnými orgánmi;

                              j)

                              podporuje harmonizačnú prácu týkajúcu sa T2S a prispieva k nej;

                              k)

                              úzko spolupracuje so všetkými príslušnými verejnými orgánmi a súkromnými subjektami (napr. s Európskou komisiou, Európskym parlamentom, regulátormi v oblasti cenných papierov) na príslušných iniciatívach v oblasti zúčtovania a vyrovnania obchodov s cennými papiermi;

                              l)

                              zabezpečuje transparentnosť tým, že včas a dôsledne zverejňuje príslušnú dokumentáciu.

                  4.

                  Finančný režim T2S
                  Rada T2S riadi finančný režim T2S vymedzený v usmernení ECB/2010/2.
                  Od začiatku fázy prevádzky Rada T2S pravidelne poskytuje centrálnym depozitárom cenných papierov, ktoré sú zmluvnými stranami, a národným centrálnym bankám mimo eurozóny, ktoré sú zmluvnými stranami, účtovné závierky, ktoré spoľahlivo odrážajú obchodnú činnosť a finančné podmienky, prevádzkové výsledky a stav krytia nákladov v súvislosti s T2S.
                  Pred predložením návrhov Rade guvernérov týkajúcich sa finančného režimu T2S, ktorých dôsledkom je zmena cien T2S, sa Rada T2S poradí s riadiacou skupinou centrálnych depozitárov cenných papierov, riadiacou skupinou mien iných ako euro, poradnou skupinou T2S a príslušnými výbormi Európskeho systému centrálnych bánk.
                  ECB poskytuje vhodnú podporu Rade T2S v požadovanom rozsahu. Všetky náklady spojené s touto podporou sa ECB nahradia.
                  Rada T2S navyše:

                              a)

                              spravuje rozpočet T2S prostredníctvom účtu projektu T2S;

                              b)

                              schvaľuje platby splátok pre 4CB podľa dohodnutého splátkového kalendára schváleného Radou guvernérov v nadväznosti na prijatie dodávok od 4CB Radou T2S;

                              c)

                              schvaľuje náklady týkajúce sa dodatočnej podpory poskytovanej centrálnym bankám Eurosystému zo strany 4CB v súlade s dohodou medzi druhou a treťou úrovňou riadenia;

                              d)

                              na základe nákladov vynaložených zo strany ECB vo vzťahu k T2S schvaľuje platby splátok ECB;

                              e)

                              schvaľuje a zahajuje výber poplatkov od klientov T2S a náhrady centrálnym bankám Eurosystému.

            ZLOŽENIE
      Všetkých členov Rady T2S menuje Rada guvernérov. Keď členovia konajú vo funkcii členov Rady T2S, sú spoločne a výlučne zodpovední orgánom ECB s rozhodovacou právomocou a dodržiavajú zásady ustanovené v kódexe správania sa členov Rady T2S, ktorý je ustanovený v prílohe III. Ak túto funkciu vykonávajú členovia centrálnych bánk Eurosystému a centrálnych bánk mimo eurozóny, môžu požiadať o radu ostatných zamestnancov inštitúcií, z ktorých pochádzajú. V žiadnom prípade nesmú prijímať pokyny od inštitúcií, z ktorých pochádzajú, ani sa nesmú zaviazať k určitému postoju počas rokovania a hlasovania Rady T2S.
      Rada T2S je zložená:

                  a)

                  z predsedu, ktorý je služobne starším vedúcim pracovníkom ECB;

                  b)

                  z deviatich členov z ostatných národných centrálnych bánk Eurosystému vrátane jedného člena z každej z týchto inštitúcií: Deutsche Bundesbank, Banco de España, Banque de France a Banca d'Italia;

                  c)

                  z jedného člena z centrálnej banky mimo eurozóny, ktorá podpísala dohody o účasti meny (alebo dvoch takýchto členov, ak objem vyrovnania v menách iných ako euro dosiahne najmenej 20% objemu vyrovnania eurozóny);

                  d)

                  z dvoch členov rady nepochádzajúcich z centrálnych bánk (bez hlasovacieho práva) so solídnymi skúsenosťami, ktoré nadobudli ako služobne starší úradníci v oblasti vyrovnania obchodov s cennými papiermi, a pokiaľ možno aj so skúsenosťami v oblasti riadenia projektov, u ktorých nedochádza k žiadnemu konfliktu záujmov.

            Predsedovi pomáha jeho zástupca, ktorého vymenúva Rada guvernérov. Zástupcom predsedu je člen, ktorý je pripravený nahradiť predsedu v jeho neprítomnosti. Ak objem obchodov vyrovnaných v T2S formou dodania oproti platbe v menách iných ako euro predstavuje najmenej 40% objemu vyrovnania formou dodania oproti platbe v mene euro, zúčastnené centrálne banky mimo eurozóny môžu navrhnúť kandidáta na zástupcu predsedu.
      Funkčné obdobie člena Rady T2S je 24 mesiacov a môže byť obnovené.
      Rada guvernérov rozhodne o zložení Rady T2S na návrh Výkonnej rady ECB. V prípade kategórií podľa písmen a) až c) prihlášku podáva guvernér/prezident príslušnej centrálnej banky. Výkonná rada uprednostňuje kandidátov, ktorí sú priamo zodpovední najvyššiemu orgánu riadenia ich centrálnej banky. Výkonná rada zabezpečí, aby sa v jej návrhu zachovala vhodná rovnováha medzi členmi so skúsenosťami v oblasti informačných technológií, riadenia projektov a vyrovnania obchodov s cennými papiermi (buď v pozícii poskytovateľov týchto služieb, alebo ich užívateľov).
      PRACOVNÉ POSTUPY
      1.   Prijímanie rozhodnutí
      Ak je to možné, Rada T2S rozhoduje na základe konsenzu. Ak však konsenzus nemožno dosiahnuť v priebehu rozumnej doby, predseda môže rozhodnúť, že sa bude hlasovať, pričom sa rozhodnutia budú prijímať na základe jednoduchej väčšiny hlasov.
      Platia tieto pravidlá:

                  a)

                  v zásade sa na platné uznášanie Rady T2S vyžaduje prítomnosť aspoň siedmich členov;

                  b)

                  hlasovacie právo majú len členovia Rady T2S z kategórií uvedených v písmenách a) až c);

                  c)

                  člen s hlasovacím právom môže v prípade svojej neprítomnosti poveriť hlasovaním iného člena, pričom žiadny člen nemôže hlasovať o určitom bode viac než dvakrát;

                  d)

                  v prípade rovnosti počtu hlasov má rozhodujúci hlas predseda;

                  e)

                  členovia Rady T2S sa nepodieľajú na prijímaní rozhodnutí a nehlasujú v prípade konfliktu záujmov;

                  f)

                  členovia dodržiavajú kódex správania sa členov Rady T2S.

            2.   Pracovné úväzky a podpora
      Bez toho, aby boli dotknuté zásady správneho riadenia uvedené v článku 8 smernice ECB/2010/2:

                  a)

                  predseda sa otázkam T2S venuje na plný pracovný úväzok, od ostatných členov sa očakáva, že budú pracovať na 30 % úväzok;

                  b)

                  Rade T2S poskytuje podporu programová kancelária T2S v ECB;

                  c)

                  Rade T2S dáva podnety programový kontrolór;

                  d)

                  Radu T2S podporuje technický výbor, ktorý sa usiluje dosiahnuť konsenzus ohľadom technických otázok. Ak nemožno konsenzus dosiahnuť, vec sa predloží Rade T2S;

                  e)

                  Rada T2S môže vytvárať iné výbory.

            3.   Zodpovednosť a zastupovanie
      Rada T2S je zodpovedná priamo orgánom ECB s rozhodovacou právomocou, ktorým pravidelne a štruktúrovane podáva správy. Tieto správy podáva orgánom ECB s rozhodovacou právomocou podľa potreby. Správy sa tiež zasielajú riadiacemu výboru Eurosystému pre informačné technológie (EISC), ktorý môže radiť orgánom ECB s rozhodovacou právomocou. Výbor pre platobné systémy a systémy vyrovnania (PSSC) dostáva správy na informačné účely.
      Predseda predsedá poradnej skupine T2S a zastupuje Radu T2S navonok, pokiaľ Rada T2S nerozhodne inak.
      4.   Rokovací poriadok
      Podrobnosti o pracovných postupoch sú uvedené v rokovacom poriadku Rady T2S, ktorý je súčasťou prílohy II.

      PRÍLOHA II

         RADA T2S

         ROKOVACÍ PORIADOK

      KAPITOLA I

         RADA T2S

      Článok 1
      Členovia
      1.   Členovia Rady T2S (ďalej len „členovia“) konajú osobne, v najlepšom záujme programu T2S a v súlade so všeobecnými zásadami T2S. Členovia vyjadrujú na zasadnutiach Rady T2S svoje vlastné, úplne nezávislé postoje.
      2.   Na aktívne zapojenie sa do činnosti Rady T2S musia centrálne banky poskytnúť členom, ktorí sú ich zamestnancami, dostatočný časový priestor a členovia nepochádzajúci z centrálnych bánk musia zabezpečiť, aby mali dostatok času (v zásade to znamená pre všetkých členov 30 % ich pracovného času, s výnimkou predsedu).
      3.   Členovia sa priamo nepodieľajú na dohľade nad T2S alebo centrálnymi depozitármi cenných papierov, za ktorých uskutočňuje operácie vyrovnania T2S. Členovia nesmú byť zároveň členmi výborov Eurosystému/ESCB, ktoré plnia niektoré z uvedených úloh dohľadu. Členovia nie sú zároveň členmi riadiaceho výboru Eurosystému pre informačné technológie (EISC) alebo výboru vnútorných audítorov (IAC). Nepodieľajú sa každodenne na činnostiach tretej úrovne riadenia.
      4.   Členovia musia dodržiavať kódex správania sa Rady T2S (ďalej len „kódex“), ktorý je súčasťou prílohy III.
      Článok 2
      Predseda a zástupca predsedu
      1.   Predseda je členom Rady T2S na plný úväzok.
      2.   Predseda v spolupráci s ostatnými členmi zabezpečuje fungovania Rady T2S, plnenie mandátu Rady T2S, dodržiavanie rokovacieho poriadku a výkonné prijímanie rozhodnutí. Predseda najmä:

                  a)

                  navrhuje programy zasadnutí Rady T2S a predsedá im;

                  b)

                  navrhuje ročný harmonogram zasadnutí;

                  c)

                  zaoberá sa všetkými administratívnymi rozhodnutiami týkajúcimi sa programovej kancelárie T2S.

            3.   Predsedovi pomáha jeho zástupca, ktorý ho zastupuje v čase neprítomnosti. Predseda informuje svojho zástupcu o svojej neprítomnosti čo najskôr.
      Článok 3
      Sekretariát
      1.   Predseda vymenuje za tajomníka Rady T2S veľmi skúseného zamestnanca Európskej centrálnej banky (ECB). Predseda môže tiež vymenovať náhradníka tajomníka.
      2.   Tajomník pomáha predsedovi a pracuje na základe jeho pokynov. Tajomník riadi včasný tok informácií: a) medzi členmi a b) medzi Radou T2S a ostatnými zúčastnenými stranami vrátane najmä ostatných výborov Eurosystému alebo Európskeho systému centrálnych bánk.
      KAPITOLA II

         ZASADNUTIA RADY T2S

      Článok 4
      Dátum a miesto zasadnutí Rady T2S
      1.   Rada T2S rozhoduje o dátumoch svojich zasadnutí na návrh predsedu. Rada T2S by mala zasadať pravidelne podľa harmonogramu, ktorý pripravuje v dostatočnom predstihu pred začiatkom každého roka. Periodicita stretnutí sa určuje na základe potrieb programového plánu T2S.
      2.   Predseda môže zvolávať mimoriadne zasadnutia Rady T2S vždy, keď to považuje za potrebné. Predseda zvolá mimoriadne zasadnutie, ak o takéto zasadnutie požiadajú najmenej traja členovia.
      3.   Rada T2S vo všeobecnosti zasadá v priestoroch ECB.
      4.   Zasadnutia sa môžu konať aj prostredníctvom telekonferencie, pokiaľ nenamietajú aspoň traja členovia.
      Článok 5
      Účasť na zasadnutiach Rady T2S
      1.   V súlade so zásadami správneho riadenia sa členovia pravidelne zúčastňujú na zasadnutiach Rady T2S. Účasť je výlučne osobná, členov nemožno nahradiť.
      2.   Účasť na zasadnutiach Rady T2S je obmedzená na členov a iné osoby pozvané predsedom.
      Článok 6
      Priebeh zasadnutí Rady T2S
      1.   Pracovným jazykom Rady T2S je angličtina.
      2.   Rada T2S prijíma program každého zasadnutia. Tajomník spravidla pripravuje predbežný program pod vedením predsedu a zasiela ho členov najmenej 5 pracovných dní pred zasadnutím. Na návrh predsedu alebo iného člena môže Rada T2S rozhodnúť o stiahnutí bodov z predbežného programu alebo o zaradení bodov do predbežného programu. Na žiadosť aspoň troch členov sa bod stiahne z programu, ak sa súvisiace dokumenty nepredložili členom včas.
      3.   Tajomník spravidla zasiela členom dokumenty, o ktorých sa má viesť rozprava, päť pracovných dní pred zasadnutím. Krátke dokumenty však môžu byť zaslané jeden pracovný deň vopred. Dokumenty zaslané menej než dva pracovné dni vopred sa považujú za „dokumenty predložené pri stole“, ktoré nemôžu viesť k rozhodnutiu Rady T2S, pokiaľ sa všetci členovia nedohodnú inak.
      4.   Po každom zasadnutí Rady T2S pripravuje tajomník návrh zápisnice, v ktorom zaznamenáva témy, ktoré boli predmetom zasadnutia a výsledky rozpravy. Návrh zápisnice obsahuje postoje, ktoré vyjadrili jednotliví členovia počas zasadnutia, ak o to požiadajú. Návrh zápisnice sa rozpošle členom do piatich pracovných dní po zasadnutí.
      5.   Po každom zasadnutí Rady T2S pripraví tajomník aj návrh zoznamu činností, ktorý obsahuje pridelené úlohy a termíny dohodnuté na zasadnutí a ktorý sa členom rozpošle do piatich pracovných dní po zasadnutí.
      6.   Členovia predložia tajomníkovi svoje pripomienky k návrhom zápisnice a zoznamu činností do piatich pracovných dní od ich prijatia. Návrhy zápisnice a zoznamu činností sa predkladajú na schválenie Rade T2S na nasledujúcom zasadnutí (alebo v prípade potreby aj skôr prostredníctvom písomného konania) a podpisuje ich predseda.
      Článok 7
      Prijímanie rozhodnutí Radou T2S
      1.   Pokiaľ je to možné, Rada T2S prijíma svoje rozhodnutia konsenzom.
      2.   Na platné uznášanie Rady T2S sa vyžaduje prítomnosť najmenej siedmich členov. Ak sa kvórum nedosiahne, môže predseda zvolať mimoriadne zasadnutie, na ktorom môžu byť rozhodnutia prijímané bez ohľadu na požadované kvórum.
      3.   V prípade potreby Rada T2S pristúpi k hlasovaniu na žiadosť predsedu. Predseda iniciuje hlasovanie aj na základe žiadosti člena s hlasovacím právom. V súlade s kódexom nesmie člen hlasovať, ak u neho dochádza ku konfliktu záujmov, ako sa opisuje v kódexe. Člen s hlasovacím právom môže v prípade svojej neprítomnosti poveriť hlasovaním iného člena s hlasovacím právom, pričom žiadny člen nemôže hlasovať o určitom bode viac než dvakrát.
      4.   Predseda môže iniciovať tajné hlasovanie, ak ho o to požiadajú aspoň traja členovia.
      5.   Rozhodnutia sa môžu prijímať aj prostredníctvom písomného konania, pokiaľ nenamietajú aspoň traja členovia. Písomné konanie vyžaduje: i) za normálnych okolností najmenej dva pracovné dni na posúdenie každým členom a ii) záznam k každom takomto rozhodnutí v záveroch nasledujúceho zasadnutia Rady T2S.
      6.   Návrh podporený jednoduchou väčšinou hlasov sa považuje za schválený. V prípade rovnosti počtu hlasov má rozhodujúci hlas predseda. V neprítomnosti predsedu nemá zástupca predsedu rozhodujúci hlas.
      KAPITOLA III

         KOMUNIKÁCIA A TRANSPARENTNOSŤ

      Článok 8
      Vonkajšia komunikácia
      1.   Predseda pravidelne informuje príslušné zúčastnené strany o pokroku pri implementácii programu T2S. Predseda zabezpečuje s pomocou tajomníka transparentnosť prostredníctvom včasného a konzistentného uverejňovania príslušnej dokumentácie na internetovej stránke T2S v súlade so záväzkami zachovávať mlčanlivosť ustanovenými v kódexe.
      2.   Členovia musia vopred informovať predsedu o každej relevantnej a podstatnej vonkajšej reprezentácii týkajúcej sa zodpovednosti a úloh Rady T2S, napr. o prednášaní o T2S na konferenciách alebo stretnutiach so zúčastnenými stranami T2S a musia Rade T2S poskytnúť písomné zhrnutie takejto reprezentácie do piatich pracovných dní od danej udalosti. Každá podstatná vonkajšia komunikácia musí byť v záujme Eurosystému a programu T2S a musí rešpektovať rozhodnutia Rady guvernérov a Rady T2S.
      3.   Rada T2S určí člena/členov a/alebo zamestnancov ECB/národnej centrálnej banky (NCB) poskytujúcich podporu T2S, ktorí sa budú zúčastňovať na verejných a súkromných iniciatívach týkajúcich sa zúčtovania a vyrovnania obchodov s cennými papiermi a podľa možnosti zastupovať T2S v príslušných výboroch a pracovných skupinách. Člena ECB alebo NCB možno týmto spôsobom určiť, ak spĺňa povinnosti súvisiace so zachovávaním mlčanlivosti a predchádzaním konfliktom záujmov, ktoré sú prinajmenšom rovnocenné povinnostiam ustanoveným v kódexe.
      Článok 9
      Vnútorná komunikácia
      1.   Členovia Rady T2S, ktorí nepatria do Eurosystému, dostávajú po zasadnutí Rady guvernérov a pod podmienkou zachovávať mlčanlivosť celú dokumentáciu o T2S predloženú Rade guvernérov, ako aj body zápisnice Rady guvernérov, ktoré sa týkajú rozhodnutí o T2S.
      2.   Národné centrálne banky Eurosystému, ktoré v Rade T2S nemajú svojho zamestnanca, majú automaticky prístup k celej dokumentácii Rady T2S. Môžu tiež požiadať predsedu o účasť na výbore Rady T2S, ak majú o určitú tému osobitný záujem. Jeden člen bude zodpovedný za informovanie týchto národných centrálnych bánk Eurosystému, ak sa predpokladá, že by mohli mať osobitný záujem. Tento člen môže Rade T2S preložiť aj každú otázku, na ktorú poukázala takáto NCB Eurosystému.
      KAPITOLA IV

         FINANČNÝ REŽIM

      Článok 10
      Fungovanie účtu projektu T2S
      1.   Rada T2S prevádzkuje v mene Eurosystému účet projektu T2S, ktorý je vedený v účtovníctve ECB a ktorý má status prechodného účtu. Účet projektu T2S sa používa na: a) riadenie finančných tokov (najmä zhromažďovanie peňažných prostriedkov a platenie splátok) medzi centrálnymi bankami Eurosystému, ktoré vyplývajú z rozpočtu T2S; a b) riadenie finančných tokov, ktoré sa týkajú poplatkov za služby T2S. Rada T2S zabezpečuje, aby bol zostatok na účte projektu vždy „nulový“ alebo „kladný“.
      2.   Predseda včas vyzve národné centrálne banky Eurosystému, aby si pripravili rozpočet svojho podielu na nákladoch (v súlade s kľúčom T2S na prideľovanie nákladov) a aby zaplatili svoj podiel na nákladoch na účet projektu T2S v súlade so splátkovým kalendárom schváleným Radou guvernérov.
      3.   Po predchádzajúcom súhlase Rady T2S dá predseda pokyn na platbu splátok z účtu projektu T2S. Platba splátky 4CB sa považuje za formálne schválenú Radou T2S, keď bola potvrdená a prijatá dodávka 4CB a toto potvrdenie a prijatie bolo formálne schválené v zápisnici zo zasadnutia Rady T2S. K platbe splátky ECB dochádza začiatkom každého roka, v súlade s dohodami ustanovenými vo finančnom krytí T2S.
      KAPITOLA V

         AUDIT

      Článok 11
      Audit
      Činnosti Rady T2S podliehajú preskúmaniu zo strany IAC.

      PRÍLOHA III

         RADA T2S

         KÓDEX SPRÁVANIA SA

         Úvod

      Rada T2S sa skladá z členov menovaných Radou guvernérov. Členovia musia konať len v najlepšom záujme programu T2S, v súlade so všeobecnými zásadami T2S a musia venovať práci na programe T2S dostatočný čas.
      Rada T2S pomáha orgánom Európskej centrálnej banky (ECB) s rozhodovacou právomocou zabezpečiť úspešné a včasné dokončenie programu T2S a zodpovedá Rade guvernérov. Pre informované a nezávislé prijímanie rozhodnutí Radou guvernérov je nevyhnutné, aby na činnosť Rady T2S nevyplývali žiadne okolnosti, ktoré môžu viesť ku konfliktu záujmov niektorého z členov.
      Pre dobrú povesť a dôveryhodnosť Eurosystému/Európskeho systému centrálnych bánk (ESCB) a pre súlad programu T2S s právom je tiež nevyhnutné, aby sa členovia riadili všeobecným záujmom Eurosystému, a najmä záujmom Programu T2S a aby to bolo navonok zrejmé. Je preto potrebné aby členovia: a) vyhýbali sa situáciám, v ktorých dochádza ku konfliktu záujmov alebo sa zdá, že k tomuto konfliktu dochádza; b) konali vo vzťahu k verejným orgánom, centrálnym bankám, zástupcom odvetví a ostatným externým stranám zúčastneným na vytváraní, rozvíjaní a prevádzkovaní T2S len v pozícii zástupcov Eurosystému a T2S a c) zabezpečili objektívnu, neutrálnu a spravodlivú hospodársku súťaž medzi potenciálnymi dodávateľmi so záujmom o program T2S.
      Povinnosť zachovávať služobné tajomstvo uvedená v článku 37.1 Štatútu Európskeho systému centrálnych bánk a Európskej centrálnej banky (ďalej len „štatút ESCB“) platí tak pre zamestnancov ECB, ako aj zamestnancov národných centrálnych bánk plniacich úlohy ESCB a týka sa dôverných informácií o obchodných tajomstvách alebo informácií, ktoré majú obchodnú hodnotu. Rovnaká povinnosť platí pre členov Rady T2S nepochádzajúcich z centrálnych bánk. Členovia Rady T2S nepochádzajúci z centrálnych bánk, musia zároveň spĺňať všetky dodatočné pravidlá správania sa, ktoré môžu byť ustanovené v ich menovacom dekréte a v ich zmluve s ECB.
      Je vhodné a v súlade s riadnym správnym postupom stanoviť etické normy týkajúce sa profesionálnej integrity, zásady spravodlivej hospodárskej súťaže, vyhýbania sa konfliktu záujmov a ochrany dôverných informácií, ktoré vznikli v Eurosystéme alebo ktoré poskytli tretie osoby, a zároveň zachovať odbornosť a skúsenosti v Rade T2S v príslušných oblastiach programu T2S na celkový prospech Eurosystému/ESCB. Okrem toho je vhodné a v súlade s riadnym správnym postupom, aby podmienky zamestnávania platné pre členov, ktorí sú zamestnancami ECB, a rovnocenné ustanovenia platné pre členov, ktorí sú zamestnancami národných centrálnych bánk, vymedzovali právne prostriedky nápravy v prípade porušenia tohto kódexu správania sa (ďalej len „kódex“). Rovnaké ustanovenie platí pre členov Rady T2S nepochádzajúcich z centrálnych bánk.
      Týmto kódexom nie sú dotknuté žiadne požiadavky vyplývajúce z ostatných etických ustanovení, ktoré sa môžu uplatňovať na členov Rady T2S vo funkcii zamestnancov ECB alebo NCB.
      1.   Vymedzenie pojmov

      Na účely tohto kódexu sa:

                  a)

                  „predsedom“ rozumie osoba vymenovaná Radou guvernérov, aby predsedala Rade T2S;

                  b)

                  „zástupcom predsedu“ rozumie osoba vymenovaná Radou guvernérov, aby nahradila predsedu v jeho neprítomnosti;

                  c)

                  „dôvernými informáciami“ rozumejú bez toho, aby bola dotknutá povinnosť zachovávať služobné tajomstvo podľa článku 37.1 štatútu ESCB alebo dokumenty označené za utajené podľa režimu utajovania informácií ECB, ktoré sa poskytujú každému členovi Rady T2S: i) obchodné tajomstvá Eurosystému alebo tretích osôb a všetky informácie, ktoré majú obchodnú hodnotu na iné účely než na činnosť Rady T2S; ii) všetky informácie, ktorých neoprávnené sprístupnenie by mohlo poškodiť zásadné záujmy Eurosystému, a iii) všetky informácie, ktoré by rozumná osoba považovala za dôverné. „Dôverné informácie“ neobsahujú žiadnu informáciu, ktorá: i) je všeobecne prístupná alebo sa stane všeobecne prístupnou inak, než porušením tohto kódexu, alebo ii) je vytváraná nezávisle treťou osobou bez prístupu k dôverným informáciám, alebo iii) sa má sprístupniť v súlade s právom bez toho, aby dotknutý oddiel 3;

                  d)

                  „členom Rady T2S nepochádzajúcim z centrálnej banky“ rozumie člen Rady T2S, ktorý nie je zamestnancom ECB, ani zamestnancom NCB;

                  e)

                  „mandátom“ rozumie mandát uvedený v prílohe I;

                  f)

                  „členom“ rozumie člen Rady T2S vrátane predsedu;

                  g)

                  „potenciálnymi dodávateľmi“ rozumejú obchodné subjekty, ktoré majú záujem o dodávanie tovarov a/alebo poskytovanie služieb týkajúcich sa T2S centrálnej banky eurozóny alebo centrálnej banke mimo eurozóny, ktorá sa zaviazala vyrovnávať svoju národnú menu prostredníctvom T2S.

            2.   Vyhýbanie sa konfliktom záujmov

                  2.1.

                  Ku konfliktu záujmov vo vzťahu k dodávaniu tovarov a/alebo poskytovaniu služieb, ktoré sú relevantné pre mandát Rady T2S, dochádza, ak má člen obchodný alebo profesionálny záujem alebo podiel na potenciálnom dodávateľovi, či už formou vlastníctva, kontroly, investície alebo inak, ktorý má alebo môže mať vplyv na nestranný a objektívny výkon jeho povinností ako člena.

                  2.2.

                  Členovia konajú vo všeobecnom záujme Eurosystému a programu T2S. Vyhýbajú sa každej situácii, ktorá môže vyvolať konflikt záujmov.

                  2.3.

                  Ak nastane konflikt záujmov v súvislosti s úlohami Rady T2S, alebo ak je pravdepodobné, že nastane, dotknutý člen oznámi takýto skutočný alebo možný konflikt záujmov orgánu svojej centrálnej banky, ktorý kontroluje dodržiavanie predpisov (alebo úradníkovi ECB pre záležitosti etiky, ak ide o člena Rady T2S nepochádzajúceho z centrálnej banky), prostredníctvom formuláru uvedeného v dodatku 2 a zároveň o tom upovedomí predsedu. Ak orgán, ktorý kontroluje dodržiavanie predpisov (alebo úradník ECB pre záležitosti etiky, ak ide o člena Rady T2S nepochádzajúceho z centrálnej banky) dôjde k záveru, že ku konflikt záujmov nastal, adresuje guvernérovi príslušnej centrálnej banky (alebo prezidentovi ECB, ak ide o člena Rady T2S nepochádzajúceho z centrálnej banky) odporúčanie, ako vhodne zvládnuť konflikt záujmov a guvernér/prezident o tom bez zbytočného meškania informuje predsedu. Guvernér/prezident poskytne predsedovi potrebné podrobnosti, aby mu umožnil vytvoriť si informovaný názor na to, ako vhodne zvládnuť konflikt záujmov.

                  2.4.

                  Ak má počas zasadnutia Rady T2S niektorý z členov dôvod domnievať sa, že účasť iného člena na rozprave, hlasovaní alebo písomnom konaní Rady T2S by mohla viesť ku konfliktu záujmov, ihneď o tom upovedomí predsedu.

                  2.5.

                  Predseda vyzve člena, ktorý označil skutočný alebo možný konflikt záujmov podľa oddielu 2.3 alebo vo vzťahu ku ktorému iný člen vyjadril obavy z konfliktu záujmov podľa oddielu 2.4, aby uviedol, či dochádza ku skutočnému alebo možnému konfliktu záujmov. Ak nie je predseda spokojný s vyjadrením člena, všetky relevantné body sa stiahnu z programu zasadnutia. Predseda bez meškania informuje o každom takom prípade orgán dotknutej centrálnej banky, ktorý kontroluje dodržiavanie predpisov (alebo úradníka ECB pre záležitosti etiky, ak ide o člena Rady T2S nepochádzajúce z centrálnej banky), a ak to považuje za potrebné, Radu guvernérov.

                  2.6.

                  Ak sa oddiely 2.3, 2.4 a 2.5 dotýkajú predsedu, informuje o tom svojho zástupcu.

                  2.7.

                  Člen nesmie hlasovať o žiadnej veci, ohľadom ktorej u neho nastal konflikt záujmov. To platí aj pre člena, ktorý je zamestnancom 4CB, pokiaľ Rada T2S rozhoduje o overení dodávok 4CB.

            3.   Riadne využívanie dôverných informácií

                  3.1.

                  Členovia využívajú dôverné informácie len na účely a v záujme Eurosystému a programu T2S a v súlade s mandátom Rady T2S.

                  3.2.

                  Členovia nesmú sprístupniť dôverné informácie tretím osobám. Členovia, korí sú zamestnancami ECB alebo národných centrálnych bánk, môžu sprístupniť dôverné informácie zamestnancom svojich centrálnych bánk alebo iných centrálnych bánk len v rozsahu, v akom je pre nich „nevyhnutné poznať“ obsah týchto informácií na účely poskytovania poradenstva pri príprave stanoviska ku konkrétnej otázke. Dôverné informácie s označením „určené len členom“ členovia v zásade nemôžu sprístupniť zamestnancom svojich centrálnych bánk ani zamestnancom iných centrálnych bánk, pokiaľ Rada T2S nesúhlasí s iným postupom.

                  3.3.

                  Členovia prijímajú všetky opatrenia potrebné na predchádzanie náhodnému sprístupneniu dôverných informácií alebo neoprávnenému prístupu k dôverným informáciám.

                  3.4.

                  Členovia nesmú využívať svoj prístup k dôverným informáciám na prospech subjektu mimo Eurosystému alebo na prospech svojich centrálnych bánk, ale bez vhodného odôvodnenia.

                  3.5.

                  Ak členovi nariadil sprístupniť alebo dať k dispozícii dôvernú informáciu súd alebo regulačný orgán, orgán dohľadu alebo iný príslušný orgán, do ktorého pôsobnosti člen patrí, tento člen musí:

                              a)

                              pokiaľ mu to právne predpisy dovoľujú, urýchlene o príkaze informovať v písomnej forme predsedu a orgán, ktorý kontroluje dodržiavanie predpisov (alebo úradníka ECB pre záležitosti etiky, ak ide o člena Rady T2S nepochádzajúceho z centrálnej banky) v jeho centrálnej banke, pričom uvedie čo najviac podrobností;

                              b)

                              získať odborné právne stanovisko k zákonnosti a vymožiteľnosti takéhoto príkazu, ak to predseda považuje za potrebné;

                              c)

                              spolupracovať so všetkými dotknutými centrálnymi bankami a poskytovať takú súčinnosť, akú môže predseda rozumne požadovať s cieľom umožniť Rade T2S alebo centrálnej banke dotknutého člena, aby hľadali právne prostriedky ochrany dôverných informácií;

                              d)

                              d) oboznámiť s dôvernou povahou informácie súd alebo príslušný orgán a vyžadovať od nich, aby zachovávali dôvernosť informácie v rozsahu, v akom to umožňujú právne predpisy.

                        Ak sa tento oddiel dotýka predsedu, informuje to tom svojho zástupcu.

            4.   Transparentnosť a otvorenosť

                  4.1.

                  V súlade s požiadavkami na dôvernosť informácií sa členovia pri svojich kontaktoch s potenciálnymi dodávateľmi alebo obchodnými organizáciami zastupujúcimi potenciálnych dodávateľov usilujú dodržiavať pravidlá spravodlivej hospodárskej súťaže a poskytovať všetkým takýmto potenciálnym dodávateľom alebo zástupcom objektívne a relevantné informácie koordinovane a bez diskriminácie. V závislosti od informácie, ktorá sa má poskytnúť, tento cieľ možno dosiahnuť tak, že sa tieto subjekty zapoja do konštruktívnych rozhovorov a budú sa s nimi zdieľať dokumenty v rámci konzultačných skupín.

                  4.2.

                  Člen starostlivo posúdi každú písomnosť, ktorú mu adresuje potenciálny dodávateľ alebo obchodná organizácia zastupujúca potenciálnych dodávateľov. Členovia nakladajú s takouto písomnosťou ako s dôvernou, ibaže potenciálny dodávateľ alebo zástupca výslovne uvedie opak.

                  4.3.

                  Oddiely 4.1 a 4.2 sa nesmú vykladať tak, aby bránili kontaktom medzi Radou T2S a potenciálnymi dodávateľmi alebo obchodnými organizáciami zastupujúcimi dodávateľov. Členovia si však pravidelne vymieňajú informácie v rámci Eurosystému ohľadom svojich kontaktov s takýmito potenciálnymi dodávateľmi alebo zástupcami.

            5.   Poradenstvo v otázkach etiky

      Ak má člen nejakú otázku o uplatňovaní kódexu, mal by požiadať o radu úradníka ECB pre záležitosti etiky.
      6.   Sankcie a záverečné ustanovenia

                  6.1.

                  Bez toho, aby boli dotknuté pravidlá o disciplinárnych konaniach ustanovené v ich podmienkach zamestnávania alebo všetky uplatniteľné trestné, disciplinárne, správne alebo zmluvné sankcie, člen, ktorý poruší tento kódex bude s okamžitou platnosťou odvolaný z funkcie člena Rady T2S a nahradený v súlade s postupmi uvedenými v prílohe I.

                  6.2.

                  Člen je oddielom 3 viazaný aj po skončení výkonu svojej funkcie.

                  6.3.

                  Bývalý člen nesmie využiť dôverné informácie na to, aby sa zamestnal u potenciálneho dodávateľa a ako zamestnanec potenciálneho dodávateľa nesmie prezradiť alebo použiť dôverné informácie získané vďaka účasti na Rade T2S.

                  6.4.

                  Členovia sa počas prvého roka po skončení svojej funkcie vyhýbajú každému konfliktu záujmov, ktorý by mohol vzniknúť v dôsledku ich novej profesionálnej činnosti alebo funkcie. Musia najmä písomne informovať Radu T2S vždy, keď zamýšľajú podieľať sa na profesionálnej činnosti alebo prijať funkciu a musia sa s Radou T2S poradiť skôr, než sa ich výkonu zaviažu.

                  6.5.

                  Ak bývalý člen nerešpektuje požiadavky ustanovené v oddieloch 6.3 a 6.4, Rada T2S môže informovať jeho nového zamestnávateľa o tom, že medzi novou a predchádzajúcou pozíciou bývalého člena dochádza ku konfliktu záujmov.

            7.   Adresáti a šírenie kódexu

      Tento kódex je určený členom Rady T2S. Kópia sa odovzdáva každému súčasnému členovi a novému členovi pri vymenovaní. Od členov sa vyžaduje, aby podpísali dodatky 1 a 2 predtým, než sa začnú zúčastňovať na zasadnutiach Rady T2S.

         Dodatok 1

            VYHLÁSENIE O DODRŽIAVANÍ KÓDEXU SPRÁVANIA SA

         Týmto vyhlásením akceptujem priložený kódex a uznávam svoje povinnosti v ňom ustanovené, najmä moju povinnosť a) zachovávať mlčanlivosť vo vzťahu k dôverným informáciám, ktoré som získal, a b) vyhýbať sa situáciám, ktoré by viedli ku konfliktu záujmov pri výkone mojich povinností člena Rady T2S vo vzťahu k programu T2S.
         …
         (Podpis a dátum)
         …
         (Meno a priezvisko)
         …
         (Adresa)
         …
         …
         …

         Dodatok 2

            VYHLÁSENIE O ZÁUJMOCH
             (1)

         …
         (Meno a priezvisko)
         …
         (Adresa)
         …
         (Zamestnanie)
         Programu T2S sa priamo alebo nepriamo (napr. prostredníctvom člena mojej rodiny) dotýkajú tieto moje peňažné a/alebo nepeňažné záujmy, ktoré by mohli viesť ku konfliktu záujmov v zmysle tohto kódexu (2):

            Investícia (napr. priama alebo nepriamo investícia do obchodného subjektu vrátane dcérskych spoločností alebo ostatných subjektov patriacich k rovnakej skupine spoločností, ktorý má záujem ako potenciálny dodávateľ programu T2S, s výnimkou subjektov ovládaných prostredníctvom investičných alebo dôchodkových fondov, alebo podobne):
         …
         …
         …

            Funkcia (napr. súčasná alebo predchádzajúca, platená alebo neplatená s obchodným subjektom, ktorý má záujem ako potenciálny dodávateľ programu T2S):
         …
         …
         …

            Príjmy alebo dary (napr. súčasná, predchádzajúca alebo očakávaná odmena vrátane odložených výhod, možností, ktoré sa môžu uskutočniť neskôr, a prevodov dôchodkových práv alebo dary prijaté od obchodného subjektu, ktorý má záujem ako potenciálny dodávateľ programu T2S):
         …
         …
         …

            Iné:

         …
         …
         …
         Týmto vyhlasujem na svoju česť, že uvedené informácie sú podľa môjho najlepšieho vedomia pravdivé a úplné.
         …
         (Podpis a dátum)
         …
         (Meno a priezvisko)

            (1)  Ak člen nemá žiadne relevantné záujmy, v príslušnom riadku/príslušných riadkoch sa uvedie „žiadne“.

            (2)  Člen, ktorý má príslušný záujem, by mal opísať príslušné skutočnosti a okolnosti. Ak je to potrebné, mal by využiť dodatočné miesto.

      PRÍLOHA IV

         POSTUPY A POŽIADAVKY NA VÝBER, MENOVANIE A NAHRADZOVANIE ČLENOV RADY T2S NEPOCHÁDZAJÚCICH Z CENTRÁLNYCH BÁNK

      1.   Oznámenie o vyhlásení výberového konania

                  1.1.

                  Európska centrálna banka (ECB) uverejní oznámenie o vyhlásení výberového konania na miesta odborníkov, ktorí budú vymenovaní za členov Rady T2S nepochádzajúcich z centrálnych bánk a na účel vytvorenia zoznamu náhradníkov. Na oznámenie o vyhlásení výberového konaní sa bude uplatňovať rozhodnutie ECB/2007/5 z 3. júla 2007 ustanovujúce pravidlá obstarávania (1) a ďalšie vykonávacie pravidlá uvedené v kapitole 8 Príručky o organizačných postupoch ECB (ECB's Business Practice Handbook). Do určitej miery sa však od rozhodnutia ECB/2007/5, konkrétne od článku 16a, odchyľuje; riadi sa však prinajmenšom hlavnými zásadami verejného obstarávania a zabezpečuje riadnu a transparentnú súťaž.

                  1.2.

                  V oznámení o vyhlásení výberového konania sa okrem iného uvedie: a) úloha Rady T2S; b) úloha členov Rady T2S nepochádzajúcich z centrálnych bánk; c) kritériá výberu; d) ekonomické stránky mandátu a e) postup pri podávaní prihlášok vrátane termínu pre prijímanie prihlášok.

                  1.3.

                  Oznámenie o vyhlásení výberového konania sa súčasne uverejňuje v Úradnom vestníku Európskej únie a na internetových stránkach ECB. ECB môže prípadne využiť dodatočné prostriedky na uverejnenie oznámenia o vyhlásení výberového konania. V prípade nezrovnalostí má verzia uverejnená v Úradnom vestníku Európskej Únie prednosť pred ostatnými verziami.

                  1.4.

                  Obdobie, počas ktorého kandidáti môžu podávať prihlášky, musí byť aspoň 21 kalendárnych dní po uverejnení oznámenia o vyhlásení výberového konania v Úradnom vestníku Európskej únie.

            2.   Výberové konanie

                  2.1.

                  Rada guvernérov rozhoduje o zložení Rady T2S na návrh Výkonnej rady a vymenúva všetkých členov Rady T2S.

                  2.2.

                  Rada guvernérov hodnotí kandidátov na členov Rady T2S nepochádzajúcich z centrálnych bánk na základe kritérií výberu uvedených v oddiele 3.

                  2.3.

                  Predseda Rady T2S, zástupcovia národných centrálnych bánk Eurosystému a zamestnanci ECB môžu Výkonnej rade poskytnúť podporu pri vypĺňaní formulárov na hodnotenie kandidátov, ktorých súčasťou sú zhrnutia ich predností a nedostatkov v porovnaní s kritériami výberu a v prípade vhodných kandidátov odporúčanie na vymenovanie.

                  2.4.

                  Na rozdiel od článku 16a ods. 6 rozhodnutia ECB/2007/5 dvaja kandidáti budú vymenovaní okamžite a pre prípad voľných miest v budúcnosti sa zostaví zoznam náhradníkov.

            3.   Kritériá výberu

      Kritériá výberu sú tieto:

                  a)

                  odbornosť v oblasti vyrovnania obchodov s cennými papiermi nadobudnutá buď v pozícii poskytovateľa služieb, alebo v pozícii užívateľa služieb, ako aj odbornosť vo vzťahu ku širšiemu finančnému sektoru Únie;

                  b)

                  najmenej 10 rokov skúsenosti s kontaktmi s hlavnými aktérmi finančných trhov v Únii;

                  c)

                  pokiaľ je to možné, skúsenosť s riadením projektov;

                  d)

                  pracovným jazykom Rady T2S je angličtina, preto musia byť členovia Rady T2S nepochádzajúci z centrálnych bánk schopní efektívne komunikovať po anglicky.

            4.   Zoznam náhradníkov

                  4.1.

                  ECB vedie zoznam náhradníkov, ktorý zahŕňa potenciálnych kandidátov.

                  4.2.

                  V prípade voľného miesta v Rade T2S môže Výkonná rada vybrať zo zoznamu náhradníkov kandidáta v závislosti od poradia v tomto zozname a navrhnúť ho Rade guvernérov za člena Rady T2S na dvojročné funkčné obdobie, ktoré možno raz obnoviť.

                  4.3.

                  Zoznam náhradníkov platí dva roky od jeho schválenia Radou guvernérov. Ak je to potrebné, platnosť zoznamu náhradníkov môže byť predĺžená o ďalšie dva roky.

                  4.4.

                  Na rozdiel od článku 16a ods. 7 rozhodnutia ECB/2007/5 nemožno do zoznamu náhradníkov zaradiť nových uchádzačov.

                  4.5.

                  Odchylne od článku 16a ods. 8 rozhodnutia ECB/2007/5 majú kandidáti prístup ku svojim údajom, môžu ich aktualizovať alebo opravovať, ale nemôžu aktualizovať alebo upravovať údaje súvisiace s kritériami spôsobilosti a výberu po uplynutí termínu uvedenom v oznámení o vyhlásení výberového konania.

            5.   Vymenovanie

                  5.1.

                  Členovia Rady nepochádzajúci z centrálnych bánk sú menovaní ako súkromné osoby. Nemôžu prenášať svoju zodpovednosť na iného člena alebo na tretiu osobu.

                  5.2.

                  Predpokladom všetkých menovaní je, že vymenovaná osoba podpíše zmluvu o vymenovaní predsedom Rady T2S, zmluvu s ECB o odmene a náhrade výdavkov a vyhlásenie uvedené v oddiele 6.1.

                  5.3.

                  Rada guvernérov vymenúva členov Rady T2S nepochádzajúcich z centrálnych bánk ako členov bez hlasovacieho práva na obdobie dvoch rokov, ktoré možno raz obnoviť.

            6.   Vyhlásenia

                  6.1.

                  Členovia Rady T2S nepochádzajúci z centrálnych bánk sa zaviažu dodržiavať kódex správania sa členov Rady T2S. V súvislosti s tým sa od nich vyžaduje, aby podpísali „Vyhlásenie o dodržiavaní kódexu správania sa“ uvedené v dodatku 1 k prílohe III a aby vyplnili a podpísali „Vyhlásenie o záujmoch“ uvedené v dodatku 2 k prílohe III.

                  6.2.

                  Od členov Rady T2S nepochádzajúcich z centrálnych bánk sa tiež vyžaduje, aby podpísali deklarácie uvedené v oznámení o vyhlásení výberového konania.

            7.   Zánik funkcie a nahradzovanie členov

                  7.1.

                  Rada guvernérov môže ukončiť mandát člena Rady T2S nepochádzajúceho z centrálnej banky z dôvodu konfliktu záujmov, porušenia povinnosti, neschopnosti plniť si povinnosti, porušenia kódexu správania sa alebo závažného pochybenia.

                  7.2.

                  Mandát sa považuje za ukončený, keď sa člen nepochádzajúci z centrálnej banky svojej funkcie vzdá alebo ak uplynie jeho funkčné obdobie bez toho, aby bolo obnovené.

                  7.3.

                  Ak sa mandát skončí pred uplynutím dvojročného funkčného obdobia, uplatňujú sa oddiely 4.2 a 4.3.

         (1)  Ú. v. EÚ L 184, 14.7.2007, s. 34.


title: 2006/191/ES: Rozhodnutie Komisie z  1. marca 2006 , ktorým sa vyhlasuje začatie činnosti Regionálnej poradnej rady pre Baltské more v rámci spoločnej politiky v oblasti rybolovu

text:
               8.3.2006

               SK

               Úradný vestník Európskej únie

               L 66/50

         ROZHODNUTIE KOMISIE
   z 1. marca 2006,
   ktorým sa vyhlasuje začatie činnosti Regionálnej poradnej rady pre Baltské more v rámci spoločnej politiky v oblasti rybolovu
   (2006/191/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 2004/585/ES z 19. júla 2004, ktorým sa zriaďujú regionálne poradné rady v rámci spoločnej politiky v oblasti rybolovu (1), a najmä na jeho článok 3 ods. 3,
   so zreteľom na odporúčanie doručené 13. decembra 2005 Dánskom v mene Dánska, Nemecka, Estónska, Lotyšska, Litvy, Poľska, Fínska a Švédska,
   keďže:

               (1)

               V nariadení Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (2) a v rozhodnutí 2004/585/ES sa stanovuje rámec pre zriadenie a činnosť regionálnych poradných rád.

               (2)

               Článkom 2 rozhodnutia 2004/585/ES sa zriaďuje Regionálna poradná rada pre Baltské more v zemepisných oblastiach Medzinárodnej rady pre výskum morí (ICES) IIIb, IIIc a IIId, ako sú definované v nariadení Rady (EHS) č. 3880/91 (3).

               (3)

               V súlade s článkom 3 ods. 1 rozhodnutia 2004/585/ES predložili zástupcovia sektoru rybného hospodárstva a ostatných záujmových skupín Dánsku, Nemecku, Estónsku, Lotyšsku, Litve, Poľsku, Fínsku a Švédsku žiadosť týkajúcu sa činnosti tejto regionálnej poradnej rady.

               (4)

               Na základe článku 3 ods. 2 rozhodnutia 2004/585/ES príslušné členské štáty preskúmali, či žiadosť týkajúca sa Regionálnej poradnej rady pre Baltské more je v súlade s ustanoveniami uvedeného rozhodnutia. Príslušné členské štáty spoločnou dohodou odovzdali 13. decembra 2005 Komisii odporúčanie týkajúce sa tejto regionálnej poradnej rady.

               (5)

               Komisia na základe rozhodnutia 2004/585/ES a cieľov a zásad spoločnej politiky v oblasti rybolovu posúdila žiadosť zúčastnených strán, ako aj odporúčanie členských štátov a dospela k záveru, že Regionálna poradná rada pre Baltské more môže začať svoju činnosť,

         ROZHODLA TAKTO:
   Jediný článok
   Regionálna poradná rada pre Baltské more, zriadená článkom 2 ods. 1 písm. a) rozhodnutia 2004/585/ES, začne svoju činnosť 13. marca 2006.

      V Bruseli 1. marca 2006

            Za Komisiu

         Joe BORG

            člen Komisie

      (1)  Ú. v. EÚ L 256, 3.8.2004, s. 17.

      (2)  Ú. v. ES L 358, 31.12.2002, s. 59.

      (3)  Ú. v. ES L 365, 31.12.1991, s. 1. Nariadenie naposledy zmenené a doplnené nariadením Komisie (ES) č. 448/2005 (Ú. v. EÚ L 74, 19.3.2005, s. 5).


title: Rozhodnutie rady z 26. júla 1971, ktorým sa zriaďuje Poradný výbor pre verejné obstarávanie prác

text:
Dôležité právne oznámenie

|

31971D0306

Úradný vestník L 185 , 16/08/1971 S. 0015 - 0015 Fínske špeciálne vydanie: Kapitola 6 Zväzok 1 S. 0110  Dánske špeciálne vydanie: Série I Kapitola 1971(II) S. 0622  Švédske špeciálne vydanie: Kapitola 6 Zväzok 1 S. 0110  Anglické špeciálne vydanie: Série I Kapitola 1971(II) S. 0693  Grécke špeciálne vydanie: Kapitola 17 Zväzok 1 S. 0017  Španielske špeciálne vydanie: Kapitola 17 Zväzok 1 S. 0019  Portugalské špeciálne vydanie Kapitola 17 Zväzok 1 S. 0019

		Rozhodnutie radyz 26. júla 1971,ktorým sa zriaďuje Poradný výbor pre verejné obstarávanie prác(71/306/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva,so zreteľom na návrhy Komisie,so zreteľom na stanovisko Zhromaždenia [1],so zreteľom na stanovisko Hospodárskeho a sociálneho výboru [2],keďže vykonanie opatrení, ktoré prijala Rada v oblasti verejných zmlúv na zhotovenie prác, môže spôsobiť problémy, ktoré by bolo vhodné analyzovať spoločne;keďže je vhodné, aby bol na tento účel vytvorený spoločný výbor za predsedníctva Komisie a zložený zo zástupcov členských štátov, ktorý by patril k orgánom týchto štátov,ROZHODLA TAKTO:Článok 1Pri Komisii sa zriaďuje Poradný výbor pre verejné obstarávanie prác.Článok 2Bez toho, aby tým boli dotknuté ustanovenia článkov 169 a 170 zmluvy, výbor na návrh Komisie alebo na žiadosť členského štátu pravidelne prerokováva problémy, ktoré vzniknú pri uplatňovaní opatrení týkajúcich sa verejného obstarávania prác, ktoré prijala Rada, vrátane osobitných prípadov, ktoré vzniknú v tejto oblasti. Výbor najmä prešetrí príčiny, pre ktoré s podnikmi, ktoré spĺňali kritériá stanovené Radou, nebolo konzultované alebo prečo nezískali zmluvu, hoci predložili najvýhodnejší návrh.Článok 3Výbor sa bude skladať zo zástupcov členských štátov, ktorí sú pracovníkmi správnych orgánov týchto štátov.Členské štáty vymenujú členov výboru; každý členský štát vyšle jedného člena a jedného náhradníka.Výboru predsedá úradník Komisie. Predsedovi môžu pomáhať úradníci Komisie. Komisia poskytne sekretariát.Článok 4Predseda zvoláva výbor z vlastného podnetu alebo na žiadosť jedného z jeho členov.Článok 5Rokovanie výboru bude zaznamenané vo forme zápisnice.Článok 6Výbor prijme svoj rokovací poriadok.V Bruseli 26. júla 1971Za RadupredsedaA. Moro[1] Ú. v. ES 62, 12.4.1965, s. 883/65 a 889/65.[2] Ú. v. ES 13, 29.1.1965, s. 150/65 a Ú. v. ES 63, 13.4.1965, s. 929/65.--------------------------------------------------


title: Rozhodnutie Rady (EÚ) 2017/436 zo 6. marca 2017 o podpise Dohody medzi Európskou úniou a Čilskou republikou o obchode s produktmi ekologickej poľnohospodárskej výroby v mene Európskej únie

text:
               14.3.2017

               SK

               Úradný vestník Európskej únie

               L 67/33

         ROZHODNUTIE RADY (EÚ) 2017/436
   zo 6. marca 2017
   o podpise Dohody medzi Európskou úniou a Čilskou republikou o obchode s produktmi ekologickej poľnohospodárskej výroby v mene Európskej únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rada poverila 16. júna 2014 Komisiu, aby začala rokovania s tretími krajinami s cieľom uzavrieť dohody o obchode s produktmi ekologickej poľnohospodárskej výroby.

               (2)

               Komisia dojednala v mene Únie dohodu s Čilskou republikou o obchode s produktmi ekologickej poľnohospodárskej výroby (ďalej len „dohoda“).

               (3)

               Únia a Čilská republika uznávajú v dohode rovnocennosť svojich príslušných pravidiel ekologickej poľnohospodárskej výroby a systémov kontroly týkajúcich sa produktov ekologickej poľnohospodárskej výroby.

               (4)

               Cieľom dohody je podporiť obchod s produktmi ekologickej poľnohospodárskej výroby, prispievať k rozvoju a rozširovaniu odvetvia ekologickej poľnohospodárskej výroby v Únii a v Čilskej republike a dosiahnuť vysokú úroveň dodržiavania zásad ekologickej poľnohospodárskej výroby, záruk systémov kontroly a integrity produktov ekologickej poľnohospodárskej výroby. Zameriava sa aj na zlepšenie ochrany príslušných ekologických log Únie a Čilskej republiky a na posilnenie regulačnej spolupráce medzi zmluvnými stranami v otázkach súvisiacich s ekologickou poľnohospodárskou výrobou.

               (5)

               Dohoda by sa mala podpísať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody medzi Európskou úniou a Čilskou republikou o obchode s produktmi ekologickej poľnohospodárskej výroby s výhradou uzavretia uvedenej dohody.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom prijatia.

      V Bruseli 6. marca 2017

            Za Radu

            predseda

         R. GALDES


title: Rozhodnutie Rady (SZBP) 2016/2040 z 21. novembra 2016, ktorým sa mení rozhodnutie 2010/279/SZBP o policajnej misii Európskej únie v Afganistane (EUPOL AFGHANISTAN), a ktorým sa stanovuje jej likvidácia

text:
               22.11.2016

               SK

               Úradný vestník Európskej únie

               L 314/20

         ROZHODNUTIE RADY (SZBP) 2016/2040
   z 21. novembra 2016,
   ktorým sa mení rozhodnutie 2010/279/SZBP o policajnej misii Európskej únie v Afganistane (EUPOL AFGHANISTAN), a ktorým sa stanovuje jej likvidácia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 18. mája 2010 prijala rozhodnutie 2010/279/SZBP (1) o policajnej misii Európskej únie v Afganistane (EUPOL AFGHANISTAN).

               (2)

               Rada 17. decembra 2014 prijala rozhodnutie 2014/922/SZBP (2), ktorým sa mení rozhodnutie 2010/279/SZBP, predlžuje sa jeho účinnosť do 31. decembra 2016 a stanovuje sa finančná referenčná suma na obdobie od 1. januára 2015 do 31. decembra 2015.

               (3)

               Rada 14. decembra 2015 prijala rozhodnutie (SZBP) 2015/2336 (3), ktorým sa stanovuje finančná referenčná suma na obdobie od 1. januára 2016 do 31. decembra 2016.

               (4)

               Rada vo svojich záveroch o Afganistane z 12. mája 2016 potvrdila, že hoci EÚ je naďalej odhodlaná podporovať civilnú políciu v Afganistane, misia EUPOL AFGHANISTAN sa skončí v roku 2016.

               (5)

               Operačná fáza misie EUPOL AFGHANISTAN sa následne skončí 31. decembra 2016. Likvidačná fáza misie sa začne 1. januára 2017. Likvidačná fáza si bude vyžadovať prítomnosť likvidačného tímu v Afganistane.

               (6)

               Rozhodnutie 2010/279/SZBP by sa preto malo zodpovedajúcim spôsobom zmeniť a mala by sa stanoviť finančná referenčná suma na obdobie od 1. januára 2017 do 31. decembra 2017,

         PRIJALA TOTO ROZHODNUTIE:
   Článok 1
   Rozhodnutie 2010/279/SZBP sa mení takto:

               1.

               Článok 1 sa nahrádza takto:
               „Článok 1
               Misia
               1.   Policajná misia Európskej únie v Afganistane (ďalej len ‚EUPOL AFGHANISTAN‘ alebo ‚misia‘) zriadená jednotnou akciou 2007/369/SZBP sa predlžuje od 31. mája 2010 do 15. septembra 2017.
               2.   EUPOL AFGHANISTAN pôsobí do 31. decembra 2016 v súlade s cieľmi stanovenými v článku 2 a vykonáva úlohy stanovené v článku 3.
               3.   EUPOL AFGHANISTAN vykonáva od 1. januára 2017 likvidáciu misie.“

               2.

               Článok 7 odsek 1 sa nahrádza takto:
               „1.   Počet a právomoci personálu EUPOL AFGHANISTAN do 31. decembra 2016 sú v súlade s cieľmi stanovenými v článku 2, s úlohami stanovenými v článku 3 a štruktúrou misie stanovenou v článku 4. Počet a právomoci personálu EUPOL AFGHANISTAN od 1. januára 2017 sú v súlade s cieľom dosiahnuť rýchlu a systematickú likvidáciu misie.“

               3.

               Článok 13 ods. 1 posledný pododsek sa nahrádza takto:
               „Finančná referenčná suma určená na úhradu výdavkov spojených s misiou EUPOL AFGHANISTAN na obdobie od 1. januára 2017 do 15. septembra 2017 je 11 600 000 EUR.“

               4.

               Článok 17 sa nahrádza takto:
               „Článok 17
               Nadobudnutie účinnosti a trvanie
               Toto rozhodnutie nadobúda účinnosť dňom jeho prijatia.
               Uplatňuje sa od 31. mája 2010 do 15. septembra 2017.“

         Článok 2
   Toto rozhodnutie nadobúda účinnosť dňom jeho prijatia.

      V Bruseli 21. novembra 2016

            Za Radu

            predseda

         P. PLAVČAN

      (1)  Rozhodnutie Rady 2010/279/SZBP z 18. mája 2010 o policajnej misii Európskej únie v Afganistane (EUPOL AFGHANISTAN) (Ú. v. EÚ L 123, 19.5.2010, s. 4).

      (2)  Rozhodnutie Rady 2014/922/SZBP zo 17. decembra 2014, ktorým sa mení rozhodnutie 2010/279/SZBP o policajnej misii Európskej únie v Afganistane (EUPOL AFGHANISTAN) a ktorým sa predlžuje jeho účinnosť (Ú. v. EÚ L 363, 18.12.2014, s. 152).

      (3)  Rozhodnutie Rady (SZBP) 2015/2336 zo 14. decembra 2015, ktorým sa mení rozhodnutie 2010/279/SZBP o policajnej misii Európskej únie v Afganistane (EUPOL AFGHANISTAN) (Ú. v. EÚ L 329, 15.12.2015, s. 16).


title: 2014/599/EÚ: Rozhodnutie Európskeho parlamentu z  3. apríla 2014 o absolutóriu za plnenie rozpočtu Európskej železničnej agentúry za rozpočtový rok 2012

text:
               5.9.2014

               SK

               Úradný vestník Európskej únie

               L 266/257

         ROZHODNUTIE EURÓPSKEHO PARLAMENTU
   z 3. apríla 2014
   o absolutóriu za plnenie rozpočtu Európskej železničnej agentúry za rozpočtový rok 2012
   (2014/599/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej železničnej agentúry za rozpočtový rok 2012,

               —

               so zreteľom na správu Dvora audítorov o overení ročnej účtovnej závierky Európskej železničnej agentúry za rozpočtový rok 2012 spolu s odpoveďami agentúry (1),

               —

               so zreteľom na odporúčanie Rady z 18. februára 2014 (05849/2014 – C7–0054/2014),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie (ES) č. 881/2004 Európskeho parlamentu a Rady z 29. apríla 2004, ktorým sa ustanovuje Európska železničná agentúra (4), a najmä na jeho článok 39,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 77 a prílohu VI rokovacieho poriadku,

               —

               so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A7–0209/2014),

               1.

               udeľuje výkonnému riaditeľovi Európskej železničnej agentúry absolutórium za plnenie rozpočtu agentúry za rozpočtový rok 2012;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej železničnej agentúry, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 365, 13.12.2013, s. 184.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 164, 30.4.2004, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: Rozhodnutie Rady zo 6. decembra 2012 , ktorým sa prijíma pozícia Rady k návrhu rozpočtu Európskej únie na rozpočtový rok 2013

text:
               8.12.2012

               SK

               Úradný vestník Európskej únie

               C 378/4

         ROZHODNUTIE RADY
   zo 6. decembra 2012,
   ktorým sa prijíma pozícia Rady k návrhu rozpočtu Európskej únie na rozpočtový rok 2013
   2012/C 378/05
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 314 ods. 3, v spojení so Zmluvou o založení Európskeho spoločenstva pre atómovú energiu, a najmä jej článkom 106a,
   keďže:

               (1)

               Komisia 23. novembra 2012 predložila návrh obsahujúci nový návrh rozpočtu na rozpočtový rok 2013 (1).

               (2)

               Rada preskúmala návrh Komisie s cieľom vymedziť pozíciu, ktorá je na strane príjmov v súlade s rozhodnutím Rady 2007/436/ES, Euratom zo 7. júna 2007 o systéme vlastných zdrojov Európskych spoločenstiev (2) a na strane výdavkov s časťou I Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (3), ktoré v prípade absencie akéhokoľvek viacročného finančného rámca ustanoveného podľa článku 312 Zmluvy o fungovaní Európskej únie predstavujú v súčasnosti uplatniteľný nástroj rozpočtovej disciplíny.

               (3)

               Vzhľadom na potrebu prijať pozíciu Rady k novému návrhu rozpočtu čo najskôr, aby sa mohol rozpočet definitívne prijať do začiatku rozpočtového roku 2013, čím sa zabezpečí kontinuita činnosti Únie, je v súlade s článkom 3 ods. 3 rokovacieho poriadku Rady, odôvodnené skrátiť osemtýždňovú lehotu potrebnú na informovanie národných parlamentov, ako aj desaťdňovú lehotu potrebnú na zaradenie bodu do predbežného programu rokovania Rady v zmysle článku 4 protokolu č. 1,

         ROZHODLA TAKTO:
   Jediný článok
   Rada 6. decembra 2012 prijala svoju pozíciu k novému návrhu všeobecného rozpočtu Európskej únie na rozpočtový rok 2013.
   Úplné znenie je k dispozícii na nahliadnutie alebo stiahnutie na webovej stránke Rady: http://www.consilium.europa.eu/

      V Bruseli 6. decembra 2012

            Za Radu

            predseda

         L. LOUCA

      (1)  COM(2012) 716 final.

      (2)  Ú. v. EÚ L 163, 23.6.2007, s. 17.

      (3)  Ú. v. EÚ L 347, 24.12.2009, s. 26.


title: Rozhodnutie Rady (EÚ) 2016/2143 z 1. decembra 2016 o pozícii, ktorá sa má v mene Európskej únie prijať vo Výbore CARIFORUM – EÚ pre obchod a rozvoj zriadenom Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zriadenie osobitného výboru pre poľnohospodárstvo a rybárstvo

text:
               7.12.2016

               SK

               Úradný vestník Európskej únie

               L 332/18

         ROZHODNUTIE RADY (EÚ) 2016/2143
   z 1. decembra 2016
   o pozícii, ktorá sa má v mene Európskej únie prijať vo Výbore CARIFORUM – EÚ pre obchod a rozvoj zriadenom Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zriadenie osobitného výboru pre poľnohospodárstvo a rybárstvo
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Dohoda o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane (1) (ďalej len „dohoda“) bola podpísaná 15. októbra 2008 a predbežne sa vykonáva od 29. decembra 2008.

               (2)

               Výbor CARIFORUM – EÚ pre obchod a rozvoj môže podľa článku 230 ods. 4 dohody zriaďovať a kontrolovať osobitné výbory poverené riešením záležitostí patriacich do jeho právomoci.

               (3)

               Aby sa dosiahli ciele stanovené v článku 37 dohody, osobitný výbor pre poľnohospodárstvo a rybárstvo by sa mal zriadiť v záujme efektívnejšieho riešenia záležitostí súvisiacich s otázkami poľnohospodárstva a rybárstva, ako sa dohodlo na predchádzajúcich zasadnutiach Výboru CARIFORUM – EÚ pre obchod a rozvoj.

               (4)

               Je vhodné stanoviť pozíciu, ktorá sa má v mene Únie prijať vo Výbore CARIFORUM – EÚ pre obchod a rozvoj, pokiaľ ide o zriadenie osobitného výboru pre poľnohospodárstvo a rybárstvo.

               (5)

               Pozícia Únie vo Výbore CARIFORUM – EÚ pre obchod a rozvoj by preto mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorá sa má v mene Európskej únie prijať vo Výbore CARIFORUM – EÚ pre obchod a rozvoj zriadenom Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zriadenie osobitného výboru pre poľnohospodárstvo a rybárstvo, sa zakladá na návrhu rozhodnutia Výboru CARIFORUM – EÚ pre obchod a rozvoj pripojenom k tomuto rozhodnutiu.
   Technické zmeny návrhu rozhodnutia môžu zástupcovia Únie vo Výbore CARIFORUM – EÚ pre obchod a rozvoj schváliť bez ďalšieho rozhodnutia Rady.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 1. decembra 2016

            Za Radu

            predseda

         A. ÉRSEK

      (1)  Ú. v. EÚ L 289, 30.10.2008, s. 3.

      NÁVRH
      ROZHODNUTIE VÝBORU CARIFORUM – EÚ PRE OBCHOD A ROZVOJ č. …/2016
      z …
      zriadeného Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zriadenie osobitného výboru pre poľnohospodárstvo a rybárstvo
      VÝBOR CARIFORUM – EÚ PRE OBCHOD A ROZVOJ,
      so zreteľom na Dohodu o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, a najmä na jej článok 230 ods. 4 písm. a),
      so zreteľom na rokovací poriadok Výboru CARIFORUM – EÚ pre obchod a rozvoj, ktorý Spoločná rada CARIFORUM – EÚ prijala 17. mája 2010 rozhodnutím č. 1/2010, a najmä na jeho článok 11,
      keďže v záujme dosiahnutia cieľov ustanovení Dohody o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane (ďalej len „dohoda“) týkajúcich sa poľnohospodárstva a rybárstva je vhodné zriadiť osobitný výbor pre poľnohospodárstvo a rybárstvo,
      PRIJAL TOTO ROZHODNUTIE:
      Článok 1
      1.   Týmto sa zriaďuje osobitný výbor CARIFORUM – EÚ pre poľnohospodárstvo a rybárstvo s cieľom vykonávať funkcie uvedené v článku 2.
      2.   Osobitný výbor CARIFORUM – EÚ pre poľnohospodárstvo a rybárstvo zároveň predstavuje pre zmluvné strany fórum na výmenu skúseností, informácií a najlepších postupov a na konzultácie o všetkých otázkach súvisiacich s cieľmi stanovenými v kapitole 5 hlavy I časti II dohody, ktoré sú relevantné pre obchod medzi zmluvnými stranami.
      Článok 2
      Osobitný výbor pre poľnohospodárstvo a rybárstvo:

                  a)

                  všeobecne preskúmava všetky aspekty kapitoly 5 – Poľnohospodárstvo a rybné hospodárstvo – hlavy I časti II dohody;

                  b)

                  všeobecne preskúmava všetky ostatné aspekty dohody, ktoré sa týkajú poľnohospodárstva a rybárstva vrátane týchto oblastí hlavy I časti II – Obchod s tovarom:

                              i)

                              kapitola 1 – všetky záležitosti týkajúce sa obchodu s poľnohospodárskymi výrobkami a produktmi rybárstva vrátane ciel;

                              ii)

                              kapitola 3 – článok 28 – Dotácie na podporu vývozu v poľnohospodárstve;

                              iii)

                              kapitola 6 – Technické prekážky obchodu, pokiaľ ide o poľnohospodárske výrobky a produkty rybárstva, a

                              iv)

                              kapitola 7 – Sanitárne a fytosanitárne opatrenia, pokiaľ ide o poľnohospodárske výrobky a produkty rybárstva;

                  c)

                  všeobecne preskúmava všetky aspekty hlavy IV kapitoly 2 – Inovácia a duševné vlastníctvo, pokiaľ ide o poľnohospodárske výrobky a produkty rybárstva vrátane článku 145 – Zemepisné označenia a článku 149 – Odrody rastlín;

                  d)

                  zapája sa do dialógu o otázkach týkajúcich sa poľnohospodárstva a rybárstva, okrem iného v týchto oblastiach:

                              i)

                              poľnohospodárska výroba, spotreba a obchod a o príslušnom vývoji na trhu s poľnohospodárskymi výrobkami a na trhu s produktmi rybárstva;

                              ii)

                              podpora investícií a prenosu znalostí v sektoroch poľnohospodárstva, potravinárstva a rybárstva CARIFORUM-u vrátane činností malého rozsahu;

                              iii)

                              politiky, zákony a iné právne predpisy v oblasti poľnohospodárstva, rozvoja vidieka a rybárstva;

                              iv)

                              politické a inštitucionálne zmeny potrebné na podporu transformácie sektorov poľnohospodárstva a rybárstva, ako aj vypracovanie a vykonávanie regionálnych politík v oblasti poľnohospodárstva, potravinárstva, rozvoja vidieka a rybárstva v snahe dosiahnuť regionálnu integráciu;

                              v)

                              nové technológie, výskum a inovácia, ako aj politiky a opatrenia súvisiace s kvalitou a

                              vi)

                              vývoj obchodnej politiky v oblasti komodít a tradičných poľnohospodárskych výrobkov vrátane banánov, rumu, ryže a cukru;

                  e)

                  pomáha Výboru CARIFORUM – EÚ pre obchod a rozvoj, pokiaľ ide o tieto funkcie:

                              i)

                              dohliadať na vykonávanie a správne uplatňovanie ustanovení dohody týkajúcich sa poľnohospodárstva a rybárstva a niesť zodpovednosť za toto vykonávanie a správne uplatňovanie, ako aj prerokúvať a odporúčať v tomto smere priority spolupráce;

                              ii)

                              dozerať na akékoľvek budúce zmeny ustanovení dohody týkajúcich sa poľnohospodárstva a rybárstva a hodnotiť ich uplatňovanie;

                              iii)

                              prijímať opatrenia na predchádzanie sporom a urovnávanie sporov, ktoré môžu vzniknúť v súvislosti s výkladom alebo uplatňovaním ustanovení dohody týkajúcich sa poľnohospodárstva a rybárstva, v súlade s ustanoveniami časti III dohody;

                              iv)

                              prerokúvať a prijímať opatrenia, ktoré môžu byť zmluvným stranám nápomocné v oblasti obchodu, investícií a obchodných príležitostí v sektoroch poľnohospodárstva a rybárstva, a

                              v)

                              prerokúvať akékoľvek záležitosti vzťahujúce sa na ustanovenia dohody týkajúce sa poľnohospodárstva a rybárstva a akékoľvek otázky, ktoré by mohli ovplyvniť dosiahnutie cieľov dohody;

                  f)

                  adresuje Výboru CARIFORUM – EÚ pre obchod a rozvoj odporúčania s cieľom posilniť vykonávanie a fungovanie ustanovení dohody týkajúcich sa poľnohospodárstva a rybárstva.

            Článok 3
      Osobitný výbor pre poľnohospodárstvo a rybárstvo je zložený zo zástupcov Komisie na jednej strane a zástupcov riaditeľstva CARIFORUM-u a signatárskych štátov CARIFORUM-u na strane druhej.
      Článok 4
      Toto rozhodnutie nadobúda účinnosť ….

         V …

               Za Výbor CARIFORUM – EÚ

               pre obchod a rozvoj


title: Rozhodnutie Rady z  24. júna 2010 , ktorým sa vymenúva polovica členov správnej rady Európskeho úradu pre bezpečnosť potravín

text:
               30.6.2010

               SK

               Úradný vestník Európskej únie

               C 171/3

         ROZHODNUTIE RADY
   z 24. júna 2010,
   ktorým sa vymenúva polovica členov správnej rady Európskeho úradu pre bezpečnosť potravín
   2010/C 171/05
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 25 ods. 1,
   so zreteľom na zoznam kandidátov, ktorý Rade predložila Európska komisia,
   so zreteľom na stanoviská Európskeho parlamentu,
   keďže:

               (1)

               Je mimoriadne dôležité zabezpečiť nezávislosť, vysokú vedeckú kvalitu, transparentnosť a efektívnosť Európskeho úradu pre bezpečnosť potravín (ďalej len „EFSA“). Nevyhnutnou je tiež spolupráca s členskými štátmi.

               (2)

               Funkčné obdobie polovice členov správnej rady úradu sa skončí 30. júna 2010.

               (3)

               Preskúmali sa jednotlivé kandidatúry s cieľom vymenovať sedem nových členov správnej rady na základe dokumentácie poskytnutej Komisiou a na základe stanovísk Európskeho parlamentu. Cieľom je zabezpečiť čo najvyššiu kompetentnosť, široký rozsah príslušných odborných schopností, napríklad v oblasti riadenia a verejnej správy, a čo najširšie možné geografické rozmiestnenie v rámci Únie.

               (4)

               Traja zo súčasných členov správnej rady EFSA pochádzajú z organizácií zastupujúcich spotrebiteľské a iné záujmy v potravinovom reťazci, a preto by ešte aspoň jeden z nových členov správnej rady EFSA mal pochádzať z uvedených organizácií,

         PRIJALA TOTO ROZHODNUTIE:
   Článok 1
   Na obdobie od 1. júla 2010 do 30. júna 2014 sa za členov správnej rady Európskeho úradu pre bezpečnosť potravín vymenúvajú:
   Diána Bánáti (2)

   Manuel Barreto Dias
   Marianne Elvander (2)

   Milan Kováč
   Stella Michaelidou-Canna
   Jan Mousing
   Pieter Vanthemsche (3)

   Článok 2
   Toto rozhodnutie sa uverejní v Úradnom vestníku Európskej únie.

      V Luxemburgu 24. júna 2010

            Za Radu

            predseda

         J. BLANCO LÓPEZ

      (1)  Ú. v. ES L 31, 1.2.2002, s. 1.

      (2)  Súčasný člen správnej rady EFSA.

      (3)  Člen, ktorý má skúsenosti získané v organizáciách zastupujúcich iné záujmy v potravinovom reťazci.